PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/KV/1/1/186	Bratislava     14. jún 2001

Protimonopolný úrad Slovenskej republiky, I. výkonný odbor, v správnom konaní začatom na podnet podnikateľa OKTAN, a.s., Slavkovská 9, 060 42 Kežmarok, vo veci dohody obmedzujúcej súťaž uzatvorenej medzi podnikateľmi OKTAN, a.s., Slavkovská 9, 060 42 Kežmarok a OMV Slovensko, s.r.o., Moskovská 13, 811 08 Bratislava zastúpeným advokátkou JUDr. Evou Hladkou, Slovnaft, a.s. - DOČ, 824 12 Bratislava 23  takto

rozhodol:

1.	na základe § 11 ods. 1 písm. b) zákona č. 188/1994 Z. z. o ochrane hospodárskej súťaže v znení neskorších predpisov,

A. 	zmluva o dodávkach a nákupe ropných produktov zo dňa 21.04.1997 uzatvorená medzi podnikateľmi  OKTAN, a.s., Slavkovská 9, 060 42 Kežmarok a OMV Slovensko, s.r.o., Moskovská 13, 811 08 Bratislava s platnosťou od 21.04.1997 do 17.08.2000, je zakázaná podľa § 3 ods. 2 písm. a) a c) zákona č. 188/1994 Z. z. o ochrane hospodárskej súťaže v znení neskorších predpisov a podľa § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, nakoľko obmedzenie hospodárskej súťaže uložené spoločnosti OKTAN, a.s., Slavkovská 9, 060 42 Kežmarok, nie je nevyhnutné na ochranu značky OMV,

B.	 zmluva o dodávkach a nákupe ropných produktov zo dňa 21.04.1997 v znení s „Dodatkom č. 3 k zmluve o práve používať značku a dodávkach z 21.04.1997 v znení dodatkov č.1. a č.2. (licenčná zmluva) a k Zmluve o dodávkach a nákupe ropných produktov z 21.04.1997 v znení dodatkov 
č. 1.,1a. a č.2 (zmluva o dodávkach)“ s platnosťou od 17.08.2000 do 25.04.2001 uzatvorená medzi podnikateľmi  OKTAN, a.s., Slavkovská 9, 060 42 Kežmarok a OMV Slovensko, s.r.o., Moskovská 13, 811 08 Bratislava, je zakázaná podľa § 3 ods. 2 písm. a) a c) zákona č. 188/1994 Z. z. o ochrane hospodárskej súťaže v znení neskorších predpisov a podľa § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, nakoľko obmedzenie hospodárskej súťaže uložené spoločnosti OKTAN, a.s.,  Slavkovská 9, 060 42 Kežmarok, nie je nevyhnutné na ochranu značky OMV,

2.	 na základe § 11 ods. 1 písm. j) zákona č. 188/1994 Z. z. o ochrane hospodárskej súťaže v znení neskorších predpisov v spojení s § 14 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, za porušenie zákazu uzatvoriť dohodu obmedzujúcu súťaž v zmysle § 3 ods. 2 písm. a) a c) zákona č. 188/1994 Z. z. o ochrane hospodárskej súťaže v znení neskorších predpisov a § 4 zákona č. 188/1994 Z. z. o ochrane hospodárskej súťaže v znení neskorších predpisov ukladá:

podnikateľovi OKTAN, a.s., Slavkovská 9, 060 42 Kežmarok peňažnú pokutu vo výške 60 000 Sk, slovom šesťdesiat tisíc slovenských korún a

podnikateľovi OMV Slovensko, s.r.o., Moskovská 13, 811 08 Bratislava peňažnú pokutu vo výške 250 000 Sk, slovom dvesto päťdesiat tisíc slovenských korún,

ktorú sú povinní uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 3017-8624-002/0720, KS 0558, VS 2111186 vedený v Národnej banke Slovenska.

Odôvodnenie:

Na základe podnetu podnikateľa OKTAN, a.s., Slávkovská 9, 062 42 Kežmarok (ďalej len „OKTAN, a.s.“) začalo dňa 01.03.2001 na Protimonopolnom úrade Slovenskej republiky (ďalej len „úrad“)  správne konanie, podľa § 12 ods. 1 zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“) vo veci vydania rozhodnutia v zmysle § 11 ods. 1 písm. b) a c) zákona o tom, či dohody obmedzujúce súťaž v Zmluve  o dodávkach a nákupe ropných produktov zo dňa 21. 04. 1997 (ďalej len „zmluva o dodávkach“) uzatvorenej medzi podnikateľmi OMV Slovensko, s.r.o., Moskovská 13, 811 07 Bratislava (ďalej len „OMV Slovensko, s.r.o.“)  a OKTAN, a.s. sú zakázané a neplatné podľa § 3 a § 4 ods. 1 zákona.

Úrad listami č. 1202/PMÚ SR/2001 a 1590/PMÚ SR/2001 požiadal OKTAN, a.s. o vecné upresnenie a doplnenie podnetu. OKTAN, a.s. listami č. 1507/2001, 1705/2001,1815/2001 doplnil a upresnil podanie.  
	Vzhľadom k tomu, že pre správne posúdenie podnetu bolo potrebné získať ďalšie údaje a informácie potrebné k posúdeniu zmluvy o dodávkach podľa § 3 a § 4 zákona, I. výkonný odbor požiadal predsedu úradu o predĺženie lehoty na vydanie rozhodnutia. Predseda úradu súhlasil s predĺžením lehoty na vydanie rozhodnutia do 15.06.2001.

Účastníkmi správneho konania podľa § 12 ods. 2 zákona sú podnikatelia OMV Slovensko, s.r.o. a OKTAN, a.s.

Predmetom podnikania OKTAN, a.s. je veľkoobchod s ropnými produktmi, veľkoobchod a maloobchod v rozsahu volných živností, nákup a predaj motorových vozidiel a iné aktivity, ktoré s predmetom tohto konania nesúvisia.

Predmetom podnikania spoločnosti OMV Slovensko, s.r.o. je vykonávanie inžinierskych a priemyselných stavieb, čerpacie stanice so všetkými vedľajšími prevádzkami a ich prenájom spojený s doplnkovými službami, správa nehnuteľností, kúpa rozličného tovaru v rozsahu voľnej živnosti za účelom jeho ďalšieho predaja a predaj, poradenstvo v činnostiach tvoriacich predmet činnosti spoločnosti v rozsahu voľnej živnosti.

OKTAN, a.s. vo svojom podnete uvádza, že v zmluve o dodávkach uvedené dojednania nie sú v súlade so zákonom. Ide o tieto ujednania, ku ktorým OKTAN, a.s. uvádza:

V článku 2.2. je neplatné dojednanie „Mazivá pre ČS s právom používať značku budú výhradne odoberané od OMV Slovensko, s.r.o. s výnimkou slovenských zo Slovnaft, a. s.“, ktoré obmedzuje a určuje zdroj zásobovania a je v rozpore s § 3 ods. 2 písm. c) zákona.
Súčasne OKTAN, a.s. upozorňuje, že toto dojednanie treba posudzovať spolu s článkom 8, kde sa hovorí: „Za odber pohonných hmôt od iného dodávateľa má OMV Slovensko, s.r.o. právo určovať zmluvnú pokutu vo výške prirážky ku „Plats“ cenám za tonu, podľa časti bodu 3.1.b)
 
V tejto zmluve sa tiež nachádza:
- ustanovenie bodu 3.1.Pohonné hmoty, kde sa uvádza:
 a) ceny pre všeobecný obchod: „ Ceny za ropné produkty sa budú meniť podľa cyklov zmien výstupných cien zo slovenskej rafinérie. Vždy na začiatku cenového cyklu zašle OMV Slovensko, s.r.o. faxom novú písomnú ponuku a uskutoční sa jednanie o aktuálnom stave trhu. ......... Pokiaľ by nedošlo k dohode o výške tržnej ceny, OKTAN, a.s. je povinný predložiť najmenej dve písomné ponuky iných značkových odberateľov (Benzinol, Slovnaft na tovar rovnakej kvality a rovnakého daňového zaťaženia......... “.
b) ceny zo skladu Kežmarok pre čerpacie stanice OKTAN, a.s. používajúce značku OMV Slovensko, s.r.o.: „Ceny za ropné produkty sú stanovené podľa Platts – Oligram Price Report Fob Rotterdam Medium zvýšené o nasledovné čiastky:..............“.
c)  „Ak nastane behom platnosti jedného cenového cyklu k výpadku na strane dodávateľa pohonných hmôt pre OMV Slovensko, s.r.o., je OMV Slovensko, s.r.o. oprávnená krátiť množstvá alebo upraviť zodpovedajúcim spôsobom cenu.“

-  ustanovenie bodu 3.2. Mazivá a prevádzkové kvapaliny, kde sa uvádza:
„Cena mazív a prevádzkových kvapalín sa riadi platným cenníkom OMV Slovensko, s.r.o. (príloha č. 1), ktorý platí v deň objednávky. OMV Slovensko, s.r.o. má právo uskutočniť zmenu platného cenníka vždy k 1.3.bežného kalendárneho roka s výnimkou zmeny kurzu ATS ku Sk o viac ako 8 % alebo po zavedení oficiálnych zmien, zvyšovaní výrobných (vlastných) nákladov. Ktoré spôsobia kolísanie ceny o viac ako 5 %. V takýchto prípadoch má OMV Slovensko, s.r.o. právo zmeniť cenu i v inom termíne.“,

Ustanovenia bodov 3.1. a 3.2 zmluvy o dodávkach spolu s dojednaním v bode 10.4. tejto zmluvy, ktoré znie:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. odporúčané dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“,

sú podľa OKTAN, a.s. priamym určením cien a teda dohodou obmedzujúcou súťaž v zmysle § 3 ods. 2 písm. a) zákona. OKTAN, a.s. v ďalšom uvádza praktiky OMV Slovensko, s.r.o. v oblasti cenovej politiky, v dovoznej prirážke, v úrokoch z omeškania a iných, na podporu svojich tvrdení uvedených v tomto podaní.

Vzhľadom na vyššie uvedené, navrhovateľ žiadal, aby úrad rozhodol, že zmluva je zakázaná a neplatná. 

Úrad pri posudzovaní jednotlivých ustanovení článkov zmluvy o dodávkach vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Pritom pod dohodou podnikateľov sa rozumie každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí zmení alebo zruší ich práva a záväzky.

Cieľom zmluvy o dodávkach, je zabezpečenia dodávok ropných produktov pre všeobecný obchod OKTAN, a.s. Ropnými produktmi podľa zmluvy o dodávkach sú pohonné látky (automobilové benzíny a motorová nafta), mazivá a prevádzkové kvapaliny. Ako vyplýva z obsahu zmluvy o dodávkach, dodávky ropných produktov sa realizujú pre čerpacie stanice s právom používať značku a pre všeobecný obchod OKTAN, a.s. 
Úrad posúdil predmetnú zmluvu o dodávkach v kontexte so Zmluvou o práve používať značku a dodávkach, ako licenčnej zmluvy (došlo k poskytnutiu licencie). Medzi oboma zmluvami je tesná väzba týkajúca sa dodávok značkových produktov a kontroly ich kvality, ako i povinnosti predávať tieto produkty cez čerpacie stanice opatrené dizajnom a vybavením charakteristickým pre značku OMV Slovensko, s.r.o. Vychádzal z toho, že nadobúdateľ licencie je povinný rešpektovať dohodnuté licenčné podmienky, ktoré súvisia s ochranou značky a za toto právo platí licenčné poplatky. Z uvedeného dôvodu úrad pristúpil aj k posudzovaniu ustanovení zmluvy o dodávkach podľa § 4 ods. 1 zákona. 

Úrad posudzoval jednotlivé činnosti a konania zmluvy o dodávkach v časových a vecných súvislostiach, ktoré vyplynuli zo znenia Dodatku č.3, ktorý bol súčasťou Zmluvy o práve používať značku a dodávkach v znení dodatkov č.1 a č.2, ako aj predmetnej Zmluvy o dodávkach a nákupe ropných produktov v znení dodatkov č. 1, 1a, a č. 2. To znamená, že úrad zhodnotil zmluvu o dodávkach od jej uzavretia  t.j. 21. 04.1997 do termínu uzavretia Dodatku č. 3. t.j. 17.08.2000 a  od uzavretia Dodatku č. 3 17.08.2001, do termínu zrušenia zmluvy o dodávkach t.j. 25.04.2001.

A. Posúdenie jednotlivých dohôd v rámci zmluvy o dodávkach v  období od 21.04.1997 do 17.08.2000.

V tomto časovom období OKTAN, a.s. podniká ako samostatný živnostník na svoj účet a vo vlastnom mene s automobilovými benzínmi, motorovou naftou a mazivami.

1.
Úrad posúdil činnosti a konania v Zmluve o dodávkach uvedené v článku 1, v článku 2 v bode 2.2., v článku 8 a v článku10 v bode 10.4. prvý odstavec, ako jednu dohodu, pretože ide o vecné (organické) prepojenie jednotlivých činností a konaní.

Článok 1:
„Predmetom zmluvy je zo strany OKTAN, a.s. výhradný nákup a zo strany OMV Slovensko, s.r.o. dodávka ropných produktov pre všeobecný obchod OKTAN, a.s. ako aj výhradné zásobovanie čerpacích staníc OKTAN, a.s. a limity pohľadávok pre ich nákup.“

 Článok 2:
 	„OKTAN, a.s. sa zaväzuje nakupovať u OMV Slovensko, s.r.o. tovar podľa druhu a množstva uvedeného v článku 2 (bod 2.2) a za odobratý tovar zaplatiť kúpnu cenu stanovenú touto zmluvou.“ 

Článok 2 bod 2.2. :
Mazivá.
„Mazivá pre ČS s právom používať značku budú výhradne odoberané od OMV Slovensko, s.r.o. s výnimkou slovenských zo Slovnaft, a. s.“

Článok 8 :
„Za odber pohonných hmôt od iného dodávateľa má OMV Slovensko, s.r.o. právo určovať zmluvnú pokutu vo výške prirážky ku „Plats“ cenám za tonu,.......“. 

Článok 10 bod 10.4. zmluvy prvý odstavec hovorí:
„Okrem toho je OMV Slovensko, s.r.o. oprávnená zmluvu s okamžitou platnosťou vypovedať,...... ......, ak OKTAN, a.s. bude v rozpore so zmluvou tovar určený pre čerpacie stanice s právom používať značku predávať resp. distribuovať veľkoodberateľom.“ 

Z obsahu týchto článkov a ich vzájomnej náväznosti vyplýva záväzok výhradného nákupu ropných produktov od jedného dodávateľa, okrem mazív zo spoločnosti Slovnaft, a.s. To znamená, že OKTAN, a.s. nesmie odoberať tovar od iného dodávateľa. V oblasti pohonných hmôt článok 8 zakladá sankciu za dodávky od iných dodávateľov. Napriek tomu, že podnikateľ OKTAN, a.s. podniká na svoj účet a vo vlastnom mene má obmedzenú vôľu konania tým, že ustanovenie článku 1, článku 2 bodu 2.2. a článku 10 bodu 10.4 prvý odstavec, mu určuje výhradného dodávateľa. Táto dohoda má za následok, že neumožňuje prístup iným konkurentom (okrem Slovnaft, a.s.) aby sa mohli stať dodávateľom spoločnosti OKTAN, a.s., a podľa § 3 ods. 1 zákona má za následok obmedzenie hospodárskej súťaže. 

Na základe vykonanej analýzy dospel úrad k záveru, že táto dohoda obmedzujúca súťaž je zakázaná nakoľko obsahuje rozdelenie zdrojov zásobovania podľa § 3 ods. 2 písm. c) zákona.

Úrad následne posúdil túto dohodu z hľadiska § 4 ods. 1 zákona, t.j. či obmedzenie súťaže spočívajúce v rozdelení zdrojov zásobovania uložené nadobúdateľovi práva používať značku OMV, nie je nevyhnutné na jej ochranu. 

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad posúdil jednotlivé činnosti a konania tejto dohody a dospel k záveru, že vecná podstata tejto dohody v konečnom dôsledku spočíva v ekonomickom posilnení spoločnosti OMV Slovensko, s.r.o., t.j. dohoda nie je prioritne zameraná na ochranu značky. Úrad je toho názoru, že pokiaľ by zmluva o dodávkach neobsahovala túto dohodu, nedošlo by k zhoršeniu imidžu značky.  

Úrad teda konštatuje, že táto dohoda obmedzujúca hospodársku súťaž je podľa § 3 ods. 2 písm. c) zákona zakázaná a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky podľa § 4 ods. 1 zákona.

Úrad sa v ďalšom zaoberal posúdením platnosti tejto dohody v kontexte § 3 ods. 3 zákona. Podľa § 3 ods. 3 zákona, dohody obmedzujúce súťaž zakázané podľa § 3 ods. 1 zákona, sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu.

Úrad zhodnotil túto dohodu podľa § 3 ods. 3 zákona a zistil, že sa dotýka samotného predmetu zmluvy o dodávkach, ktorý je podstatou celej zmluvy o dodávkach, to znamená, že táto dohoda sa nedá oddeliť od obsahu celej zmluvy o dodávkach.

2.
Úrad posúdil činnosti a konania v zmluve o dodávkach uvedené v článku 10 v bode 10.4. posledný odstavec ako dohodu.

Článok 10 bod 10.4. zmluvy o dodávkach posledný odstavec, je dohodou ktorá hovorí:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. odporúčané dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“

Ustanovenie článku 10 bodu 10.4. druhý odstavec, zakladá OKTAN, a.s. povinnosť rešpektovať spoločnosťou OMV Slovensko, s.r.o. odporúčané dohodnuté odbytové ceny. Ide o priame určenie cien zo strany OMV Slovensko, s.r.o. Nedodržanie týchto cien má za následok vypovedanie zmluvy.

Na základe vykonanej analýzy dospel úrad k záveru, že táto dohoda má podľa § 3 ods. 1 zákona za následok obmedzenie hospodárskej súťaže a je zakázaná, nakoľko obsahuje priame určenie cien podľa § 3 ods. 2 písm. a) zákona.

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad následne posudzoval túto dohodu v súvislosti, či obmedzenie hospodárskej súťaže v oblasti cien nadobúdateľa práv používať značku OMV je nevyhnutné na ochranu značky OMV. Skutková podstata sa týka odbytových cien tovarov. Úrad hodnotí skutkovú podstatu obsiahnutú v tejto dohode  za takú, ktorá má za cieľ po ekonomickej stránke lepšie zhodnotiť činnosť čerpacích staníc OMV Slovensko, s.r.o. Pokiaľ by táto zmluva o dodávkach neobsahovala túto dohodu, nedošlo by k zhoršeniu imidžu značky. Úrad nevidí medzi odbytovou cenou a ochranou značky v danom prípade žiadnu podstatnú súvislosť a preto pokladá toto obmedzenie v zmluve za nie nevyhnutné na ochranu značky OMV Slovensko, s.r.o. 

Úrad posúdil túto dohodu, ktorá obsahuje priame určenie odbytových cien tovaru, ako porušenie zákona podľa § 3 ods. 2 písm. a) zákona a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky v zmysle § 4 ods. 1 zákona.

B. Posúdenie Zmluvy o dodávkach v období od 17.08.2000 do zrušenia zmluvy o dodávkach v termíne 25.04.2001.

Od termínu 17. 08. 2000 až do zrušenia zmluvy o dodávkach 25.04. 2001 sa postavenie OKTAN, a.s. podľa Dodatku č. 3 k zmluve o dodávkach mení. OKTAN, a.s. prechádza v oblasti predaja automobilových benzínov a motorovej nafty na agentúrny predaj. Pri agentúrnom predaji zostávajú pohonné látky do ich predaja vo vlastníctve OMV Slovensko, s.r.o. s tým, že OKTAN, a.s. si má právo fakturovať províziu za predaj. Predaj pohonných látok sa uskutočňuje v mene a na účet OMV Slovensko, s.r.o.
Predaj ostatných tovarov v shope t.j. mazadiel a iných sa realizuje naďalej na účet OKTAN, a.s. podniká ako samostatný živnostník na svoj účet pri maloobchodnom predaji tovarov v shope.

1.
Úrad posúdil činnosti a konania v zmluve uvedené v článku 1, v článku 2 v bode 2.2. a v článku 10 v bode 10.4. prvý odstavec, týkajúce sa mazív ako jednu dohodu, pretože ide o vecné prepojenie činností.

Článok 1:
„Predmetom zmluvy je zo strany OKTAN, a.s. výhradný nákup a zo strany OMV Slovensko, s.r.o. dodávka ropných produktov pre všeobecný obchod OKTAN, a.s. ako aj výhradné zásobovanie čerpacích staníc OKTAN, a.s. a limity pohľadávok pre ich nákup.“

Článok 2.:
 	„OKTAN, a.s. sa zaväzuje nakupovať u OMV Slovensko, s.r.o. tovar podľa druhu a množstva uvedeného v článku 2 (bod 2.2) a za odobratý tovar zaplatiť kúpnu cenu stanovenú touto zmluvou.“ 

Článok 2 bod 2.2. znie:
„Mazivá pre ČS (čerpacie stanice) s právom používať značku budú výhradne odoberané od OMV Slovensko, s.r.o. s výnimkou slovenských zo Slovnaft, a. s.“

Článok 10 bod 10.4. zmluvy prvý odstavec hovorí:
„Okrem toho je OMV Slovensko, s.r.o. oprávnená zmluvu s okamžitou platnosťou vypovedať,...... ......, ak OKTAN, a.s. bude v rozpore so zmluvou tovar určený pre čerpacie stanice s právom používať značku predávať resp. distribuovať veľkoodberateľom.“ 

Dohoda hovorí o výhradnom nákupe mazív s výnimkou slovenských zo Slovnaftu, a. s. Napriek tomu, že podnikateľ OKTAN, a.s. podniká na svoj účet a vo vlastnom mene má obmedzenú vôľu konania a to tým, že ustanovenia článku 1, článku 2 v bode 2.2. a článku 10 v bode 10.4. prvý odstavec mu určuje dodávateľa s výnimkou Slovnaft, a.s. K agentúrnemu spôsobu predaja podľa Dodatku č. 3 dochádza len v oblasti maloobchodného predaja pohonných látok. Dohoda v oblasti dodávok mazív neumožňuje prístup iným konkurentom - dodávateľom iných značiek (okrem Slovnaft, a.s.) realizovať dodávky pre OKTAN, a.s.

Na základe vykonanej analýzy dospel úrad k záveru, že táto dohoda obmedzujúca hospodársku súťaž v zmysle § 3 ods. 1 zákona je zakázaná nakoľko obsahuje rozdelenie zdrojov zásobovania podľa § 3 ods. 2 písm. c) zákona.

Úrad následne posúdil túto dohodu z hľadiska § 4 ods. 1 zákona, t.j. či obmedzenie súťaže spočívajúce v rozdelení zdrojov zásobovania uložené nadobúdateľovi práva používať značku OMV Slovensko, s.r.o., nie je nevyhnutné na jej ochranu. 

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad posúdil jednotlivé činnosti a konania tejto dohody a dospel k záveru, že vecná podstata tejto dohody v konečnom dôsledku spočíva v ekonomickom posilnení spoločnosti OMV Slovensko, s.r.o., t.j. dohoda nie je prioritne zameraná na ochranu značky. Úrad je toho názoru, že pokiaľ by zmluva o dodávkach neobsahovala túto dohodu, nedošlo by k zhoršeniu imidžu značky.  

Úrad teda konštatuje, že táto dohoda obmedzujúca hospodársku súťaž je podľa § 3 ods. 2 písm. c) zákona zakázaná a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky podľa § 4 ods. 1 zákona.

2.
Bod 10.4. posledný odstavec, ktorý je dohodou, kde sa píše:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. odporúčané dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“

Ustanovenie článku 10 bodu 10.4. posledný odstavec, zakladá OKTAN, a.s. povinnosť rešpektovať spoločnosťou OMV Slovensko, s.r.o. odporúčané dohodnuté ceny. Ide o priame určenie cien mazív a iných tovarov v shope, zo strany OMV Slovensko, s.r.o. Nedodržanie týchto cien má za následok vypovedanie zmluvy.

Na základe vykonanej analýzy dospel úrad k záveru, že táto dohoda je zakázaná, nakoľko obsahuje priame určenie cien podľa § 3 ods. 2 písm. a) zákona.

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad následne posudzoval túto dohodu v súvislosti, či obmedzenie hospodárskej súťaže v oblasti cien nadobúdateľa práv používať značku OMV je nevyhnutné na ochranu značky OMV. Skutková podstata sa týka odbytových cien tovarov. Úrad hodnotí skutkovú podstatu obsiahnutú v tejto dohode  za takú, ktorá má za cieľ po ekonomickej stránke lepšie zhodnotiť činnosť čerpacích staníc OMV Slovensko, s.r.o. Pokiaľ by táto zmluva o dodávkach neobsahovala túto dohodu, nedošlo by k zhoršeniu imidžu značky. Úrad nevidí medzi odbytovou cenou a ochranou značky v danom prípade žiadnu podstatnú súvislosť a preto pokladá toto obmedzenie v zmluve za nie nevyhnutné na ochranu značky OMV Slovensko, s.r.o. 

Úrad posúdil túto dohodu, ktorá obsahuje priame určenie odbytových cien, ako porušenie zákona podľa § 3 ods. 2 písm. a) zákona a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky v zmysle § 4 ods. 1 zákona.

V zmysle § 5 ods. 1 zákona zákaz podľa § 3 a 4 sa nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5 % celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž, uvedených v § 3 ods. 2 písm. a) a c)..... 

Aj napriek tomu, že zmluva o dodávkach pozostáva z dohôd obmedzujúcich súťaž podľa § 3 ods. 2 písm. a) a  c) zákona, úrad prikročil k vyčísleniu spoločných podielov na definovaných relevantných trhoch podľa 
§ 5 zákona.

Za tým účelom úrad definoval tieto vecné relevantné trhy na ktorých pôsobia účastníci správneho konania:

- relevantný trh veľkoobchodu s automobilovými benzínmi,
- relevantný trh veľkoobchodu s motorovou naftou,
- relevantný trh veľkoobchodu s mazivami,
- relevantný trh veľkoobchodu s prostriedkami ochrany proti mrazu,
- relevantný trh veľkoobchodu s brzdovými kvapalinami,

- relevantný trh maloobchodu s automobilovými benzínmi,
- relevantný trh maloobchodu s motorovou naftou,
- relevantný trh maloobchodu s mazivami,
- relevantný trh maloobchodu s prostriedkami ochrany proti mrazu,
- relevantný trh maloobchodu s brzdovými kvapalinami,
- relevantný trh maloobchodu s ostatným tovarom v shope.

Geograficky relevantný trh je celé územie Slovenskej republiky. Podnikatelia prostredníctvom svojich sietí čerpacích staníc pôsobia na celom území Slovenskej republiky. 
Časovo je relevantný trh ohraničený platnosťou zmluvy. Úrad preto vyčíslil podiely na jednotlivých relevantných trhoch zvlášť pre obdobie od uzatvorenia zmluvy po nadobudnutie platnosti dodatku č. 3. a od platnosti dodatku číslo 3. do termínu zrušenia zmluvy o dodávkach.

Úrad zistil, že v zmysle § 5 ods. 1 zákona sa na tieto dohody nevzťahuje princíp de minimis, pretože spoločný podiel zhodných alebo vzájomne zastupiteľných tovarov na vyššie definovaných relevantných trhoch účastníkov dohody presahuje 5 % a to v oboch posudzovaných časových obdobiach. Presný údaj úrad neuvádza, lebo ho pokladajú účastníci konania za obchodné tajomstvo.

Podnikatelia OMV Slovensko, s.r.o. a OKTAN, a.s. v priebehu správneho konania uzatvorili dňa 25.04.2001 dohodu o ukončení platnosti Zmluvy o dodávkach a nákupe ropných produktov zo dňa 21.04.1997 v znení neskorších dodatkov. Na základe toho, podnikateľ OKTAN, a.s. podal návrh na späť vzatie návrhu na začatie správneho konania. Úrad v zmysle § 12 ods. 4 písm. b) zákona so späť vzatím nesúhlasil, vzhľadom k tej skutočnosti, že správne konanie bolo vo fáze ukončenia a došlo k porušeniu zákona.
Vzhľadom k tej skutočnosti, že podnikatelia dňa 25.04.2001 uzatvorili dohodu, ktorou ukončili platnosť tejto zmluvy, úrad neuložil v tomto rozhodnutí povinnosť zdržať sa plnenia dohody a odstrániť závadný stav podľa § 11 ods. 1 písm. c) zákona.
Podľa § 14 ods. 1 zákona úrad je oprávnený za porušenie povinnosti  podľa tohto zákona uložiť podnikateľovi pokutu podľa závažnosti porušenia až do výšky 10 % z obratu za predchádzajúce účtovné obdobie  a ak nie je možné vyčísliť obrat, až do výšky 10 miliónov Sk. Ide o obrat podnikateľa, ktorý dosiahol za predchádzajúce účtovné obdobie odo dňa zistenia porušenia povinnosti (rok 2000). Podľa predložených dokladov bol obrat podnikateľa OKTAN, a.s. za uvedené účtovné obdobie 768,806 mil. Sk. Obrat podnikateľa OMV Slovensko, s.r.o. činil 9 179,961 mil. Sk.

	Pretože došlo k porušeniu zákona podľa § 4  ods. 1 zákona a § 3 ods. 2 písm. a) a c) zákona, úrad je oprávnený podľa § 14 ods. 1 zákona uložiť pokutu účastníkom dohody. Pri stanovení výšky pokuty úrad zobral v úvahu závažnosť porušenia zákona a dlhodobý charakter jeho porušovania. Na druhej strane úrad zobral v úvahu poľahčujúcu okolnosť, že správne konanie sa začalo na podnet OKTAN, a.s. a to, že obe zúčastnené strany efektívne spolupracovali s úradom v priebehu správneho konania. Úrad zobral v úvahu aj tú skutočnosť,  že obaja účastníci dohody v priebehu správneho konania uzatvorili dňa 25.04.2001 Dohodu o ukončení platnosti Zmluvy o dodávkach a nákupe ropných produktov zo dňa zo dňa 21.04.1997 znení neskorších dodatkov. Pri stanovení výšky pokuty úrad zohľadnil funkčnú previazanosť  oboch zmlúv a to v oblasti dodávok ropných produktov, na základe čoho dochádzalo k porušovaniu významovo a vecne rovnakých ustanovení zmluvy. Úrad pri určovaní pokuty zároveň zobral do úvahy skutočnosť, že v tomto prípade nejde o spoločnosti s dominantným postavením na trhu. Úrad zároveň konštatuje, že výška pokuty neprekračuje hranicu stanovenú v § 14 ods. 1 zákona.

Na základe týchto skutočností úrad za porušenie § 3 ods. 1 písm. a) a c) a § 4 zákona ukladá v zmysle § 14 ods. 1 zákona, 

podnikateľovi OKTAN, a.s., Slavkovská 9, 060 42 Kežmarok peňažnú pokutu vo výške 60 000 Sk, slovom šesťdesiat tisíc slovenských korún a

podnikateľovi OMV Slovensko, s.r.o. Moskovská 13, 811 08 Bratislava peňažnú pokutu vo výške 250 000 Sk, slovom dvesto päťdesiat tisíc slovenských korún,

ktorú sú povinní uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 3017-8624-002/0720, KS 0558, VS 2111186 vedený v Národnej banke Slovenska.

           Úrad v zmysle § 12 ods. 5 zákona vyzval účastníkov správneho konania o vyjadrenie sa k predmetu konania a výsledkom vyšetrovania, ktoré úrad vo veci vykonal. Podnikateľ OKTAN, a.s. voči výsledkom šetrenia úradu nemal žiadne námietky. Právna zástupkyňa podnikateľa OMV Slovensko, s.r.o. JUDr. Eva Hladká, nesúhlasila so záverom úradu, pretože úrad neaplikoval ustanovenie § 4 zákona.
          Problematika súvisiaca so zhodnotením podľa § 4 ods. 1 zákona, je v tomto rozhodnutí uvedená pri posudzovaní každej dohody obmedzujúcej súťaž, ako je to vyjadrené v zdôvodnení  a to v bodoch č.1 a č. 2 k statiam A a B. 	

	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor, v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

								Ing. Ladislav Szabó
							  riaditeľ I. výkonného odboru	

Rozhodnutie sa doručí:

JUDr. Eva Hladká
Advokátka
Slovnaft, a.s. – DOČ
824 12 Bratislava 23

Ing. Peter Pribylinec
OKTAN, a.s.
Slávkovská 9
060 42 Kežmarok